העיר נוסדה בשנת 1580 על ידי החאן המונגולי אלטן חאן בשם חוחחוט (בתרגום מילולי ממונגולית - העיר הכחולה), על שם רכס ההרים השולט על העיר. בעיר נבנו מקדשים ומבצרים, ובשנת 1693, עם חדירת ההשפעה המוסלמית לאזור, נבנה בעיר מסגד. בשנת 1919 אוחדה העיר עם מבצר קרוב וכונתה מחדש "גויזי", אך עם הכיבוש היפני בשנת 1937 שונה שמה מחדש. לאחר מלחמת העולם השנייה סופחה העיר לרפובליקה של סין. בשנת 1952 החליפה חוחחוט את אולנהוט כבירת מונגוליה הפנימית.
העיר ידועה במוצרי החלב המיוצרים בה.
גאוגרפיה.
חוחחוט משתרעת על פני 17,143 קמ"ר בדרום-מרכז מונגוליה הפנימית כ-414 ק"מ צפון-מערבית לבייג'ינג בירת סין בגובה 1,065 מטרים מעל פני הים, העיר מוקפת בהרי יין מצפון וברמת חטאו מדרום. האקלים בעיר הוא קר וצחיח עם טמפרטורות שבין 20 מעלות צלזיוס מתחת לאפס בחורף ל-30 מעלות בקיץ.
דמוגרפיה.
מאז החלו הרפורמות בסין בשנת 1989 התפתחה העיר במהירות; ע"פ מפקד האוכלוסין משנת 2020 התגוררו בנציבות העירונית 3,446,100 תושבים, מתוכם 2,681,758 בשטח האורבני. רובם של תושבי העיר (87%) הם סינים אתניים (בני האן), שהיגרו לאזור לאחר הקמת הרפובליקה העממית של סין. כעשרה אחוזים מבני העיר הם מונגולים אתניים. מיעוטים נוספים כוללים את בני החווי, מנצ'ורים, קוריאנים ואויגורים. השפות הרשמיות בעיר הן מנדרינית ומונגולית.
קייט גרנוויל
קייט גרנוויל (באנגלית: Kate Grenville; נולדה ב-14 באוקטובר 1950) היא סופרת אוסטרלית ומורה לכתיבה יצירתית. היא בעלת תארים מאוניברסיטת סידני, אוניברסיטת קולורדו והאוניברסיטה לטכנולוגיה בסידני.
חייה.
גרנוויל הייתה אחת משלושת ילדיהם של קנת גרנוויל ג'י, עורך דין ובהמשך שופט, ואיזובל ראסל, רוקחת. אחרי שהשלימה את לימודי התואר הראשון באוניברסיטת סידני, עבדה בתעשיית הקולנוע, בעיקר בעריכת סרטים דוקומנטריים. בשנת 1976 נסעה לאנגליה בחופשה ללא תשלום למשך שישה חודשים, ונשארה שם למשך שבע שנים. היא חיה בלונדון ובפריז ועסקה בכתיבת סיפורת. לפרנסתה עבדה בעריכת סרטים, כתיבה ומזכירות. ב-1980 נסעה לארצות הברית ונרשמה לאוניברסיטת קולורדו בבולדר ללימודי תואר שני בכתיבה יצירתית. גרנוויל חזרה לאוסטרליה בשנת 1983 והייתה לעורכת משנה בטלוויזיית SBS, במחלקת כתוביות. בשנת 1986 זכתה במענק ספרותי ופרשה מרשת הטלוויזיה כדי להתמסר לכתיבה.. במשך שנים רבות הקצתה אוניברסיטת סידני חדר לכתיבה לגרנוויל ומאז ראשית שנות ה-90' של המאה ה-20, היא עמיתה של כבוד
של האוניברסיטה.
בשנת 2006 קיבלה תואר דוקטור באמנויות יצירתיות מן האוניברסיטה לטכנולוגיה בסידני. ספריה, "הנהר הסודי" ו"החיפוש אחר הנהר הסודי" היוו חלק משמעותי בדוקטורט.
קייט גרנוויל חיה בסידני עם בעלה, ברוס פטי, בנה ובתה.
קייט גרנוויל לומדת נגינה בצ'לו ומנגנת בתזמורת חובבים.
קריירה.
קייט גרנוויל עשתה לה שם כמחברת סיפורים קצרים כאשר התפרסם בשנת 1984 קובץ סיפוריה "גברות מזוקנות". הרומן שלה, "ג'ואן עושה היסטוריה" יצא במימון הרשות לביוכימיה.
גרנוויל קיבלה מענקי תמיכה מן האגודה הבינלאומית של נשים אקדמאיות ומחבר המנהלים לאמנויות הספרות של המועצה האוסטרלית.
שניים מספריה עובדו לסרטי קולנוע: "בית חלומות", שיצא בסרט בשם "מלכודות" (1994) ו"סיפורה של ליליאן" (1995) בכיכובן של טוני קולט כליליאן הצעירה ורות קראקנל כליליאן המבוגרת.
כל ספריה של קייט גרנוויל יצאו לאור, נוסף לאוסטרליה, גם באנגליה ובארצות הברית. ספרה "הנהר הסודי" יצא לאור בתרגום לעברית. (מחברות לספרות 2009, תרגום עדה פלדור). הוא עובד למחזה על ידי אנדרו בובל.
סגנון ונושאי כתיבה.
סגנון כתיבתה כולל מחקר מפורט במשך למעלה משנה, המסתמך על קריאה בנושא והתנסות אישית במקום ההתרחשות. לאחר התחקיר, היא משתדלת לכתוב בשפת התקופה שבה מתרחשת עלילת הספר. שפה זו עשויה להיות פיוטית. כאשר נשאלה על כך, השיבה: "לעולם לא אכתוב משפט שאין בו מקצב נאה, או לפחות לא אניח למשפט כזה להתפרסם." היא משתמשת בכתב נטוי לדיבור ישיר, הואיל והיא משתדלת להעביר את רעיון הרצף במהלך דיאלוג. את הרעיונות לנושאי כתיבתה היא שואבת מהתנסויות חיים. ספריה מבוססים על חוויות, שהיא תוהה על פשרן. היא אומרת על ספריה, שהם "מושפעים לעיתים מאירועים היסטוריים, אבל הם מבנים בדיוניים, לא ניסיון לכתוב היסטוריה."
ביבליוגרפיה.
תרגומים.
ספריה של גרנוויל הופיעו בשפות רבות, ביניהן מנדרינית.
תיכון עירוני א' לאמנויות
מעבר הגידי
מעבר הגידי (ערבית: ممر جدي) הוא מעבר בין שני רכסי הרים במערב חצי האי סיני. אורכו של המעבר הוא 29 קילומטר וכיוונו הכללי הוא מזרח-מערב. הכביש שבמעבר מתחבר במזרחו לכביש ביר גפגפה - ביר תמדה ובמערבו לכביש הרוחב (בלוזה - טסה - ראס סודר).
חשיבותו של המעבר נובעת מהיותו אחד משני המעברים היחידים (השני הוא מעבר המיתלה שמדרום למעבר הגידי) המאפשרים תנועה רכובה מחלקה הדרומי של תעלת סואץ אל מרחבי חצי האי סיני. המעבר נפרץ על ידי המצרים לאחר מלחמת סיני כאחד מלקחי המלחמה.
במלחמת ששת הימים חטיבה 200 של צה"ל, בפיקודו של יששכר שדמי, שהשתייכה לאוגדה 31 (בפיקוד אברהם יפה) ולחמה בגזרת חצי האי סיני, כבשה את מעברי המיתלה והגידי וחסמה בכך את דרך הנסיגה של כוחות צבא מצרים.
במלחמת יום הכיפורים נערך כוח צה"לי, בפיקודו של אלוף מנחם מרון, במעברי המיתלה והגידי, במטרה לשמש כוח עתודה לבלימה אם הצבא המצרי יצליח לפרוץ את קווי צה"ל שממזרח לתעלת סואץ.
כחלק מהסכם הביניים בין ישראל למצרים, נסוגה ישראל ב-22 בפברואר 1976 לקו המיתלה והגידי.
איימי סמארט
איימי ליזל סמארט (באנגלית: Amy Lysle Smart; נולדה ב-26 במרץ 1976) היא שחקנית קולנוע ודוגמנית אמריקאית, מוכרת בעיקר בזכות תפקידיה בסרטים: "רוד טריפ", "מיליונר מי שגומר ראשון", "אפקט הפרפר", "קראנק", "רק ידידים", "לתפוס את הרגע" ומתפקידיה בתור רובי בסדרת הטלוויזיה "פליסיטי" ובשל הופעתה בתור ברברה וייטמור בסדרה "סטארגירל".
ביוגרפיה.
סמארט נולדה בלוס אנג'לס, קליפורניה שבארצות הברית וגדלה בטופנגה במערב לוס אנג'לס. אמה, ג'ודי ליזל (לבית קרינגטון) היא עובדת במוזיאון ואביה, ג'ון בודן סמארט, הוא איש מכירות.
סמארט למדה בלט במשך 10 שנים ובגיל 16 נרשמה בהשראת חברתה השחקנית ונסה שו לחוג למשחק. את הקריירה שלה התחילה בדוגמנות והיא עבדה באיטליה, צרפת, מקסיקו וטהיטי.
קריירה קולנועית.
את קריירת הקולנוע שלה החלה סמארט בשנת 1997, כשהשתתפה בתפקיד קטן במותחן ההרפתקאות הבדיוני של פול ורהובן "גברים בחלל".
ב-1999 השתתפה סמארט בדרמת הספורט הקומית "כוכב נולד חדש" ובדרמה הקומית "ללא השגחה". כמו כן שיחקה סמארט במספר פרקים בסדרת הדרמה "פליסיטי".
ב-2000 השתתפה בקומדיה "רוד טריפ", בה גילמה סטודנטית צעירה בשם בת' ואגנר.
בשנה שלאחר מכן הופיעה סמארט בקומדיה נוספת, "מיליונר מי שגומר ראשון". בסרט גילמה סמארט את טרייסי פוסט, טייסת הליקופטר המשתתפת במירוץ אחר 2 מיליון דולרים. ב-2002 שיחקה סמארט בדרמה הקומית הבדיונית "כביש מספר 60".
בשנת 2004 כיכבה בתפקיד הנשי הראשי בסרט המותחן "אפקט הפרפר", בו גילמה את דמותה של קיילי מילר, חברתו של אוון טרבורן (אשטון קוצ'ר). באותה שנה שיחקה בסרט הקומדיה "סטארסקי והאץ'", המבוססת על סדרת טלוויזיה באותו שם משנות השבעים. בסרט גילמה סמארט את הולי, מעודדת אשר עוזרת לצמד הבלשים במשימתם.
בשנת 2005 הופיעה סמארט בקומדיה "רק ידידים" ובדרמה "גדול מהשמיים".
בשנת 2006 שיחקה סמארט במותחן הפעולה "קראנק" בכיכובו של ג'ייסון סטיית'האם. באותה שנה שיחקה סמארט גם בדרמת הספורט של ויקטור סלבה, "לתפוס את הרגע".
בשנת 2008 שיחקה בסרט המסתורין "מראות" לצד קיפר סאת'רלנד ופולה פטון. ב-2009 הופיעה סמארט בסרט ההמשך "" יחד עם ג'ייסון סטיית'האם.
ב-2011 כיכבה בסרט הטלוויזיה "12 דייטים ראשונים" ששודר בבכורה בערוץ Freeform. בשנת 2014 גילמה את אליסון בראנדר בעונה החמישית של הסדרה "צדק פרטי" ברשת FX.
בשנת 2020 החלה לגלם את ברברה וייטמור, אמה של הדמות הראשית בסדרה "סטארגירל" שנוצרה על ידי ג'ף ג'ונס, ושודרה תחילה בשירות הזרמת המדיה DC Universe והחל מהעונה השנייה ברשת The CW. הסדרה מבוססת על גיבורת-העל באותו השם שנוצרה עבור DC קומיקס.
חיים אישיים.
ב-10 בספטמבר 2011 סמארט נישאה לאיש הטלוויזיה קרטר אוסטרהאוס. הם הביאו את בתם הראשונה, פלורה אוסטרהאוס, דרך פונדקאות.
שיונגנו
שְׂיוֹנְגנוּ (סינית: 匈奴, פיניין: Xiōngnú, וייד-ג'יילס: Hsiung-nu) הוא המונח הסיני לקונפדרציה של שבטים נוודים שמקורם אינו ידוע, שבין המאה השלישית לפנה"ס למאה הרביעית שלטו על חלקים גדולים ממרכז אסיה תחת שליט מרכזי המכונה "שאנְיוּ". סופם שהתפזרו לאחר תבוסות שנחלו מהסינים ומהשבטים הסמוכים ונדחקו בחלקם מערבה.
השיונגנו מוזכרים לראשונה במקורות הסיניים בשנת 230 לפנה"ס, אבל היו מוכרים בסין כנראה קודם לכן, ונראה שהייתה להם השפעה על אמנות הלחימה בסין בתקופת המדינות הלוחמות. יכולתם הצבאית והניידות של פרשיהם הטילו אימה על הסינים עד כדי כך שצ'ין שה-חואנג, קיסר סין הראשון ומייסד שושלת צ'ין, הורה לבנות את החומה הגדולה על מנת להגן על סין מהתקפותיהם. היחסים בין השושלות סיניות הקדומות והשְׂיוֹנְגנוּ היו מורכבים, וכללו תקופות חוזרות ונשנות של עימות צבאי וקנוניות, וביניהן תקופות של סחר הדדי, חלוקת תשורות הדדית (בפועל תשלום כופר סיני למניעת התקפה) ובריתות באמצעות נישואים.